ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ՆՈՅԵՄԲԵՐԻ 7-Ի N 1555-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ

1. Իրավական ակտի անհրաժեշտությունը (նպատակը).
ՀՀ մանկատան շրջանավարտների համար իրականացվող բնակարանի գնման վկայագրերի տրամադրման գործընթացում դեռևս առկա են որոշ խնդիրներ՝ բնակարանի գնման վկայագրի միջոցով բնակարանի ձեռքբերման հետ կապված։ 
Հարկ է նշել նաև, որ միջոցառման շրջանակներում շուրջ 300 ՀՀ մանկատան շրջանավարտների բնակարանի գնման վկայագիր տրամադրելու նպատակով պետական բյուջեից հատկացվել է 1.9 մլրդ դրամ, սակայն մինչ օրս բնակարանի գնման վկայագիր ստանալու իրավունք են ձեռք բերել 289-ը, որից 8-ը չեն ներկայացել նախարարություն և չեն կնքել համապատասխան պայմանագիր։ Առկա է նաև շուրջ 10 բնակարանի գնման վկայագիր ստացած, սակայն մինչ օրս անհրաժեշտ գործընթացները (ընտրել բնակարանը, բանկային գործարքները և այլն) ավարտին չհասցրած մանկատան շրջանավարտ և սան: Միաժամանակ, մանկատան շրջանավարտներից և սաներից ոմանք միջոցառումից օգտվելու համար դիմել են Հայաստանի Հանրապետության կառավարության 2019 թվականի նոյեմբերի 7-ի թիվ 1555-Ն որոշմամբ (այսուհետ՝ Որոշում) սահմանված ժամկետի ավարտից հետո, որի պատճառով վերջիններիս դիմումները մերժվել են։
Հաշվի առնելով պոտենցիալ շահառուների մտահոգությունները՝ նախարարությունը նախաձեռնել է Որոշման մեջ փոփոխություններ կատարելու միջոցով շահառուներին տալ հնարավորություն իրենց իրավունքն իրացնելու համար: 

1.1. Կարգավորման հարաբերությունների ներկա վիճակը և առկա խնդիրները.
 Որոշման շրջանակներում ՀՀ մանկատների շրջանավարտներին և սաներին տրվել է հնարավորություն բնակարանի գնման վկայագրի միջոցով ֆինանսական աջակցություն ստանալու և լուծելու իրենց բնակարանային խնդիրը: Սակայն պլանավորված շուրջ 300 շահառուների փոխարեն մինչ օրս բնակարանի գնման վկայագիր ստանալու իրավունք են ձեռք բերել 289-ը, որից 8-ը չեն ներկայացել նախարարություն և չեն կնքել համապատասխան պայմանագիր։ Նաև առկա են շուրջ 10 բնակարանի գնման վկայագիր ստացած, սակայն մինչ օրս անհրաժեշտ գործընթացները (ընտրել բնակարանը, բանկային գործարքները և այլն) ավարտին չհասցրած մանկատան շրջանավարտներ և սաներ: 
Միաժամանակ, մանկատան շրջանավարտներից և սաներից ոմանք միջոցառումից օգտվելու համար դիմել են Որոշմամբ սահմանված ժամկետի ավարտից հետո, որի պատճառով վերջիններիս դիմումները մերժվել են (3 շահառու)։
Որոշման շրջանակում անհրաժեշտ ֆինանսական միջոցները 2019 թվականին փոխանցվել են 4 նոտարների անվամբ առկա դեպոզիտային հաշիվներին, որտեղ առկա են ազատ ֆինանսական միջոցներ:

1.2. Առկա խնդրի առաջարկվող լուծումը.
Նախագծով առաջարկվում է 
1) փոփոխություններ կատարել Որոշման մեջ, որով կկարգավորվի բնակարանի գնման վկայագիր ստացած, սակայն մինչ օրս անհրաժեշտ գործընթացներն ավարտին չհասցրած, ինչպես նաև՝ բնակարանի վկայագրի համար սահմանված ժամկետից հետո դիմած մանկատան շրջանավարտների և սաների բնակարան ձեռք բերելու ժամկետի երկարացման հարցը (շուրջ 21 շահառու),
2) հաշվի առնելով, որ ներկայումս ՀՀ-ում բնակելի անշարժ գույքի արժեքները ավելի բարձր են, քան նախորդ տարիներին էր՝ և հիմք ընդունելով ՀՀ կադաստրի կոմիտեի 2026 թվականի փետրվար ամսին ՀՀ մարզերի քաղաքներում վաճառված բնակարանների գների վերլուծությունը՝ առաջարկվում է Որոշման մեջ փոփոխել աջակցության գումարի չափը՝ 6.3 մլն դրամի փոխարեն սահմանել 8.7 մլն դրամ,
3) հաշվի առնելով ծրագրի շահառուների թիվը և աջակցության գումարի չափը` 4 նոտարների անվամբ առկա դեպոզիտային հաշիվներին առկա մնացորդային գումարները վերադարձնել ՀՀ պետական բյուջե՝ նոտարի (նոտարների) միջև կրկին բաշխելու համար:

2. Կարգավորման առարկան. 
Որոշման նախագծով կարգավորվում են բնակարանի գնման վկայագրի միջոցով ՀՀ մանկատների շրջանավարտների և սաների բնակարանային խնդիրների լուծման հետ կապված հարաբերությունները։ 

3. Իրավական ակտի կիրառման դեպքում ակնկալվող արդյունքը. 
ՀՀ մանկատան շրջանավարտների և սաների բնակարանային խնդրի լուծում:

4. Լրացուցիչ ֆինանսական միջոցների անհրաժեշտության և պետական բյուջեի եկամուտներում ու ծախսերում սպասվելիք փոփոխությունների մասին.
Որոշման նախագծի ընդունման պարագայում լրացուցիչ ֆինանսական միջոցներ անհրաժեշտ չեն, և պետական բյուջեում եկամուտների և ծախսերի փոփոխություններ չեն ակնկալվում։ 
Որոշման շրջանակում անհրաժեշտ ֆինանսական միջոցները 2019 թվականին փոխանցվել են 4 նոտարների անվամբ առկա դեպոզիտային հաշիվներին, որտեղ առկա են ազատ ֆինանսական միջոցներ՝ շուրջ 180 մլն դրամ: Ինչպես նաև՝ ըստ էության բնակարան ձեռք են բերել 273 (որից 2 դատական վճիռների հիման վրա) շահառուներ։
Հաշվարկ՝ 300*6.3=1,9 մլրդ
Տրամադրվել է 273 շահառուի, որից 2-ը դատարանի վճռի հիման վրա, 
Ըստ այդմ՝ 6.3 մլն * 273 շահառու = 1,7199 մլրդ դրամ տրամադրվել է,
Մնացորդ՝ 1,9 մլրդ – 1,7199 մլրդ դրամ = 180,1 մլն դրամ
Ֆինանսական միջոցների հաշվարկը կանխատեսվել է դիմողների առավելագույն թվով, այսինքն մնացորդ գումարը կբավարարի ԲԳՎ տրամադրելու գործընթացը 21 շահառուի տրամադրելու համար։

5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.
Նախագիծը բխում է ՀՀ կառավարության 2021 թվականի օգոստոսի 18-ի թիվ 1363-Ա որոշմամբ հավանության արժանացած ՀՀ կառավարության ծրագրի 4-րդ՝ «Մարդկային կապիտալի զարգացում» կետի 4.6 ենթակետի չորրորդ պարբերությունով սահմանված նպատակից, այն է՝ իրականացվելու են ծրագրեր՝ ուղղված կացարանի կարիք ունեցող ընտանիքների բնակարանային խնդիրների լուծմանը:
